钦定古今图书集成/历象汇编/岁功典/第052卷 > 端午三殿宴群臣探得神字〈并序〉
## 钦定古今图书集成/历象汇编/岁功典/第052卷 > 端午三殿宴群臣探得神字〈并序〉

唐元宗

律中蕤宾，献酬之象著；火在盛德，文明之义𬊤。故以式宴陈诗，上和下畅者也。朕宵衣旰食，辑声教于万方；卜战行师，总兵钤于四海。勤贪日给，忧忘心劳，闻蝉声而悟物变，见槿花而惊候改。所赖济济朝廷，视成鹓鹭；桓桓边塞，责办熊罴。喜麦秋之有登，玩梅夏之无事。时雨近霁，西郊靃靡而一色；炎云作峰，南山“嵯峨而异势。正当召儒雅，宴高明。广殿肃而清气生，列树深而长风至。厨人尝散热之馔，酒正行逃暑之饮。庖捐恶鸟，俎献肥龟。新筒裹练，香芦角黍。恭俭之仪有序，慈惠之意溥洽。” 讽味《黄》《老》，致息心于真妙；抑扬《游》《夏》，涤烦想于《诗》书。超然元览，自足为乐。何止柏枕桃门，验方术于经记；彩花命缕，观问遗于风俗，感婆娑于孝女，悯枯槁之忠臣而已哉！叹节气之循环，美君臣之相乐。凡百在会，咸可赋诗，五言纪其日端，七韵成其火数。岂独汉武之殿，盛朝士之连章；魏文之台，壮辞人之并作云尔。

五月符天数，五音调夏钧。旧来传五日，无事不称神。
穴枕通灵气，长丝续命人。四时花竞巧，九子粽争新。
方殿临华节，圆宫宴雅臣。《进对》一言重，《遒文》六义陈。
股肱良足咏，风化可还淳。